מוסמך אוניברסיטה

מוסמך אוניברסיטה הוא תואר אקדמי שאוניברסיטה מעניקה לאדם שסיים מסלול לימודים אקדמי מתקדם, הכולל בדרך כלל גם התנסות במחקר. תואר זה קרוי גם "תואר שני", משום שהוא השני בסדר הנפוץ של תארים אקדמיים שאדם יכול לקבל במסגרת אקדמית (לאחר תואר ראשון ולפני דוקטורט). תואר זה מוכר גם בשמות ובקיצורים של התארים המקבילים לו ברחבי העולם: "מאסטר", .M.A, .M.B.A, .M.P.A,
.LL.M, .M.S ועוד, כאשר הקיצורים משתנים על-פי תחום הלימודים. הלומד לתואר מוסמך, מכונה לעיתים, בטכניון ובחלק ממדינות העולם, "מגיסטר". תואר "ד"ר לרפואה" (.M.D) הוא תואר שני מבחינה אקדמית, למרות שבוגריו נקראים "דוקטור".

בחלק מהאוניברסיטאות בישראל נהוגים שני מסלולים לתואר "מוסמך":
 מסלול מחקרי עם תזה, שבסופו על הלומד לתואר להגיש עבודת מחקר מקורית.
 מסלול מקצועי ללא תזה, שהלומד בו אינו נדרש להגיש עבודת מחקר.
מספר הקורסים שעל הסטודנט ללמוד במסלול ללא תזה גדול יותר מזה שבמסלולים עם תזה. תואר שני ללא תזה אינו מאפשר המשך ללימודי דוקטורט, אלא לאחר השלמות המכשירות את התלמיד לעבודת מחקר עצמאית.

התואר בישראל כיום
המועצה להשכלה גבוהה מאשרת לכל האוניברסיטאות הישראליות להעניק תואר מוסמך.

ב-2006 קיבלו את התואר כ-11,000 בוגרים. ב-2013 – 20,770 בוגרים.

השם של תואר המוסמך תלוי בפקולטה (ולעיתים באוניברסיטה) שבה מוענק התואר. להלן רשימה של חלק מתוארי המוסמך הקיימים בישראל:
M.A. - Master of Arts - תואר מוסמך באמנות. התואר ניתן בדרך כלל בתחומים הבאים: פילוסופיה, מדעי החברה, פסיכולוגיה, לימודי שפות, היסטוריה, גאוגרפיה ותאולוגיה. זהו תואר המוסמך הנפוץ ביותר.
M.F.A- Master of Fine Arts - תואר באמנויות יפות. ניתן בתחומים הבאים: תיאטרון, קולנוע וטלוויזיה, מוזיקה, אמנות, ציור, פיסול, אמנות יצירה.
M.Sc. - Master of Science - תואר שני במדעים מדויקים, מדעי החיים או בהנדסה (בהתאם להגדרת המוסד המעניק את התואר, פרה- דוקטורט)
M.Des. - Master of Design - תואר שני בעיצוב
LL.M. - Master of Laws - תואר שני במשפטים
M.Ed. - Master of Education - תואר שני בחינוך
M.E. - Master of Engineering - תואר שני בהנדסה
M.B.A. - Master of Business Administration - תואר שני במנהל עסקים
M. Optom - Master of Optometry and Vision Science - תואר שני באופטומטריה ומדעי הראייה
M.S.W. - Master of Social Work - תואר שני בעבודה סוציאלית
M.E.M. - Master of Emergency Medicine - תואר שני ברפואת חירום
M.P.T. - Master of Physical Therapy - תואר שני בפיזיותרפיה
M.P.H. - Master of Public Health - תואר שני בבריאות הציבור
M.Arc. - Master of Architecture - תואר שני באדריכלות
 M.H.A. - Master of Health Administration - תואר שני בניהול מערכות בריאות
M.L.A. - Master of Landscape Architecture - תואר שני באדריכלות נוף
M.Ur.P. - Master of Urban and Regional Planning - תואר שני בתכנון ערים ואזורים
M.P.A. - Master of Public Administration - תואר שני במינהל ציבורי. באוניברסיטאות מסוימות כגון אוניברסיטת חיפה התואר מורחב וכולל גם מדיניות ציבורית

ראו גם
 בוגר אוניברסיטה
 הכרה במוסד אקדמי
 מכללה
 אוניברסיטה
 לימודים אקדמיים ללא תעודת בגרות

קישורים חיצוניים

הערות שוליים 

תארים אקדמיים